ເຮືອບິນເນໂຕ້ ໂຈມຕີ ຈານຮັບດາວທຽມ ຂອງລີເບຍ
ເຮືອບິນລົບອົງການເນໂຕ້ ໂຈມຕີ ຈານຮັບດາວທຽມລີເບຍ ທີ່ນະຄອນຫຼວງຕຣີໂປລີ
ອົງການເນໂຕ້ກ່າວວ່າ ຕົນໄດ້ຖິ້ມລະເບີດໂຈມຕີຈານສົ່ງດາວທຽມ 3 ຈານທີ່ນະຄອນຫຼວງ ຕຣີໂປລີໃນຄວາມພະຍາຍາມ ເພື່ອປ້ອງກັນບໍ່ໃຫ້ຜູ້ນຳລີເບຍທ່ານ Moammar Gadhafi ໃຊ້ໂທລະພາບຂົ່ມຂູ່ສ້າງຄວາມຢ້ານກົວໃຫ້ແກ່ປະຊາຊົນ ກຸ່ມພັນທະມິດ ກ່າວໃນວັນເສົາມື້ນີ້ວ່າ ເຮືອບິນລົບຂອງອົງການເນໂຕ້ ໄດ້ທຳການໂຈມຕີ ແບບແມ່ນຍຳທາງອາກາດທີ່ເຮັດໃຫ້ຈານສົ່ງດາວທຽມພາກພື້ນດິນ 3 ຈານໃຊ້ການບໍ່ໄດ້ ພັນເອກ Roland Lavoie ໂຄສົກຂອງກຸ່ມພັນທະມິດເນໂຕ້ກ່າວວ່າ ການໂຈມຕີທີ່ວ່ານີ້ ແມ່ນມີຄວາມຈຳເປັນຍ້ອນວ່າ Gadhafi ໄດ້ໃຊ້ການອອກຂ່າວທາງໂທລະພາບກົດຂີ່ແລະ ຂົ່ມຂູ່ປະຊາຊົນລີເບຍຕະຫຼອດທັງຍຸຍົງໃຫ້ມີການໂຈມຕີຕໍ່ພວກເຂົາເຈົ້າ ອົງການຂ່າວຣອຍເຕີ້ລາຍງານວ່າໂທລະພາບຂອງທາງການລີເບຍຍັງສືບຕໍ່ອອກອາກາດ ຢູ່ ລຸນຫຼັງທີ່ໄດ້ມີການໂຈມຕີທາງອາກາດແລ້ວ ອົງການເນໂຕ້ໄດ້ທຳການໂຈມຕີທາງອາກາດຕໍ່ລີເບຍນັບແຕ່ເດືອນມີນາເປັນຕົ້ນມາພາຍໃຕ້ ຄຳສັ່ງຂອງອົງການສະຫະປະຊາຊາດທີ່ໃຫ້ປົກປ້ອງພົນລະເຮືອນລີເບຍຈາກການໂຈມຕີຂອງ ກຳລັງ Gadhafi ຜູ້ນຳລີເບຍໄດ້ພະຍາຍາມທີ່ຈະທັບມ້າງ ການກໍ່ກະບົດຕ້ານການປົກຄອງ ເປັນເວລາ 44 ປີຂອງທ່ານ